b'\n_START_ARTICLE_\nEuroMayDay\n_START_PARAGRAPH_\nEuroMayDay on vappuna j\xc3\xa4rjestett\xc3\xa4v\xc3\xa4 prekariaatin kansainv\xc3\xa4linen toimintap\xc3\xa4iv\xc3\xa4, joka tuo esille toimeentuloa ja sosiaalisten oikeuksien laajentamista koskevia yhteiskunnallisia vaatimuksia. Toimintap\xc3\xa4iv\xc3\xa4\xc3\xa4n on osallistuttu viime vuosina useissa Euroopan kaupungeissa j\xc3\xa4rjest\xc3\xa4m\xc3\xa4ll\xc3\xa4 v\xc3\xa4rikk\xc3\xa4it\xc3\xa4 katuparaateja. _NEWLINE_Toimintap\xc3\xa4iv\xc3\xa4 k\xc3\xa4ynnistettiin vuonna 2001 Milanossa, Italiassa. Sielt\xc3\xa4 EuroMayDay levisi ensin Barcelonaan 2004 ja my\xc3\xb6hemmin noin viiteentoista eurooppalaiseen kaupunkiin 2005. J\xc3\xa4rjest\xc3\xa4jien arvioiden mukaan toimintap\xc3\xa4iv\xc3\xa4n osallistujam\xc3\xa4\xc3\xa4r\xc3\xa4t ovat kasvaneet huomattavasti: vuonna 2001 Milanossa osallistujia oli noin 5\xc2\xa0000, 2003 noin 50\xc2\xa0000. Vuonna 2004 Milanossa ja Barcelonassa j\xc3\xa4rjestetty EuroMayday kokosi noin 100\xc2\xa0000 ihmist\xc3\xa4 ja vuoden 2005 Euroopan-laajuinen mobilisaatio toi kaduille jopa 200\xc2\xa0000 ihmist\xc3\xa4. _NEWLINE_EuroMayDayn taustalla on ollut erilaisten yhteiskunnallisten toimijoiden muodostama verkosto, johon on kuulunut perustason ammattiliittoja, opiskelijaryhmi\xc3\xa4, siirtolaisten yhdistyksi\xc3\xa4, hakkereita, autonomisia sosiaalikeskuksia ja monia muita tahoja. _NEWLINE_EuroMayDay on vaatinut loppua yleistetyn ep\xc3\xa4varmuuden tuottamiselle, joka kohdistuu ennen kaikkea ep\xc3\xa4s\xc3\xa4\xc3\xa4nn\xc3\xb6llisiss\xc3\xa4 ty\xc3\xb6suhteissa ty\xc3\xb6skenteleviin, nuoriin, naisiin sek\xc3\xa4 siirtolaisiin.\n_START_SECTION_\nEuroMayDay Suomessa\n_START_PARAGRAPH_\nVappuna 2005 Suomessa pidettiin ensimm\xc3\xa4iset eurooppalaisen esikuvan mukaiset prekariaatin EuroMayDay-tapahtumat Helsingiss\xc3\xa4 ja Jyv\xc3\xa4skyl\xc3\xa4ss\xc3\xa4. Tapahtumaa oli j\xc3\xa4rjest\xc3\xa4m\xc3\xa4ss\xc3\xa4 ty\xc3\xb6n ep\xc3\xa4varmistumista vastustava Prekariaatti.org-verkosto. Vappuaattona Helsingiss\xc3\xa4 j\xc3\xa4rjestetyss\xc3\xa4 EuroMayDay-mielenosoituskulkueessa osallistujia tunkeutui alkoholi- ja vaateliikkeisiin varastaen niist\xc3\xa4 tavaraa tarkoituksenaan kertomansa mukaan kritisoida yksityist\xc3\xa4 omistamista. T\xc3\xa4m\xc3\xa4 her\xc3\xa4tti laajaa arvostelua muun muassa netin keskustelupalstoilla ja yleis\xc3\xb6nosastoissa. Julkisessa keskustelussa monien mielest\xc3\xa4 p\xc3\xa4tk\xc3\xa4ty\xc3\xb6l\xc3\xa4isten ja muidenkin ty\xc3\xb6l\xc3\xa4isten edunvalvontaa vaikeuttaa, jos varastelijat tahraavat tilap\xc3\xa4ist\xc3\xb6n asian maineen. Prekariaatti.org-verkoston nettisivustolla tapahtumaa kuitenkin pidettiin onnistuneena. _NEWLINE_Vappuaattona 2006 Helsingiss\xc3\xa4 j\xc3\xa4rjestetyss\xc3\xa4 EuroMayDay-mielenosoituskulkueessa oli j\xc3\xa4rjest\xc3\xa4jien mukaan noin 1\xc2\xa0500 osanottajaa. Kulkue sujui aluksi rauhallisesti, mutta sen edetess\xc3\xa4 jotkut tapahtumaan osallistuneet nuoret heitteliv\xc3\xa4t mielenosoituksessa pulloja ja rikkoivat kauppojen ikkunoita. Jotkut osallistujat my\xc3\xb6s maalasivat tageja rakennusten seiniin._NEWLINE_My\xc3\xb6hemmin samana iltana osa kulkueen ihmisist\xc3\xa4 siirtyi VR:n makasiineille, jossa rakennuksen edustalle j\xc3\xa4tetyst\xc3\xa4 rojusta koottiin kokko. Palokunta saapui paikalle ennen puoltay\xc3\xb6t\xc3\xa4, jolloin osa paikalla olleista nuorista yritti est\xc3\xa4\xc3\xa4 tulen sammuttamista. T\xc3\xa4ll\xc3\xb6in mellakkapoliisi puuttui asiaan ja mielenosoittajien ja poliisin v\xc3\xa4lille syntyi kahakka (mellakka). Palomiehet avustivat poliisia suuntaamalla paloletkujen suihkun kohti mielenosoittajia. Lehtitietojen mukaan useita poliiseja vahingoittui heit\xc3\xa4 kohti heitetyist\xc3\xa4 kivist\xc3\xa4 ja pulloista liev\xc3\xa4sti, mutta kukaan ei tarvinnut sairaalahoitoa. 17 nuorta otettiin kiinni. Poliisin mukaan heit\xc3\xa4 oli syyt\xc3\xa4 ep\xc3\xa4ill\xc3\xa4 virkamiehen v\xc3\xa4kivaltaisesta vastustamisesta ja t\xc3\xb6rke\xc3\xa4n tuhoty\xc3\xb6n yrityksest\xc3\xa4 henkil\xc3\xb6st\xc3\xa4 riippuen. R\xc3\xa4hin\xc3\xb6ihin yllytt\xc3\xa4nyt varsinainen ydinjoukko p\xc3\xa4\xc3\xa4si kuitenkin poliisilta sen oman ilmoituksen mukaan karkuun. Poliisi ja palokunta saapuivat paikalle uudelleen aamuy\xc3\xb6st\xc3\xa4, jolloin my\xc3\xb6s voimakkaasti p\xc3\xa4ihtyneet juhlijat heittiv\xc3\xa4t liekkeihin 11-kiloisen nestekaasupullon. Palokunta sammutti kokon ja teki kaasupullon vaarattomaksi. Maanantaina  1. toukokuuta 2006 makasiinien alueelta l\xc3\xb6ytyi poliisin mukaan kymmenkunta k\xc3\xa4ytt\xc3\xa4m\xc3\xa4t\xc3\xb6nt\xc3\xa4 polttopulloa._NEWLINE_Rikoskomisario Kari Tolvasen mukaan paikalle kokoontuneiden motiivit vaihtelivat makasiinien suojelusta niiden polttamiseen, mutta suurin osa ilmeisesti olisi vain halunnut pit\xc3\xa4\xc3\xa4 hauskaa. Ranskalaisen mellakkatutkijan, professori Sebastian Roch\xc3\xa9n arvion mukaan r\xc3\xa4hin\xc3\xb6inti oli spontaani vastatoimi poliisin itseaiheuttamaan provokaatioon. Suojelupoliisi syytti poliisia j\xc3\xa4lkik\xc3\xa4teen ep\xc3\xa4onnistuneesta toiminnasta ja juhlijoiden turhasta provosoinnista. Prekariaatti.org-verkoston mukaan makasiinien tapahtumat eiv\xc3\xa4t suoranaisesti liittyneet EuroMayDay-kulkueeseen (HS 2.5.2006). Erityisesti iltap\xc3\xa4iv\xc3\xa4lehdist\xc3\xb6 on kuitenkin esitt\xc3\xa4nyt vastakkaisia mielipiteit\xc3\xa4 asiasta._NEWLINE_3. toukokuuta 2006 poliisi esitti 25-vuotiasta miest\xc3\xa4 vangittavaksi. Seuraavana p\xc3\xa4iv\xc3\xa4n\xc3\xa4 kyseinen mies, sek\xc3\xa4 toinen 29-vuotias mieshenkil\xc3\xb6, vangittiin. Nuorempaa ep\xc3\xa4ill\xc3\xa4\xc3\xa4n mellakan johtamisesta ja viranomaisen v\xc3\xa4kivaltaisesta vastustamisesta. Vanhempaa ep\xc3\xa4ill\xc3\xa4\xc3\xa4n tuhoty\xc3\xb6h\xc3\xb6n yllytyksest\xc3\xa4. Pid\xc3\xa4tettyn\xc3\xa4 oli lis\xc3\xa4ksi kolmas nuori. Vangitut nuoret ovat kiist\xc3\xa4neet tapahtuman olleen etuk\xc3\xa4teen suunniteltu._NEWLINE_Perjantaina 5. toukokuuta 2006 VR:n makasiinien etel\xc3\xa4puolinen osa tuhoutui tulipalossa. Poliisin mukaan yhteytt\xc3\xa4 vappuaaton tapahtumiin makasiineilla ei ole (IL 12.5.2006). P\xc3\xa4\xc3\xa4ministeri Matti Vanhanen korosti, ett\xc3\xa4 makasiinien tulipalo ja vapun tapahtumat on syyt\xc3\xa4 muistaa pit\xc3\xa4\xc3\xa4 erill\xc3\xa4\xc3\xa4n. Samaten Vanhanen korosti, etteiv\xc3\xa4t kaikki vapun EuroMayDay-mielenosoituksessa marssineet osallistuneet r\xc3\xa4hin\xc3\xb6ihin. Hein\xc3\xa4kuussa poliisi kertoi, ettei makasiinien palo todenn\xc3\xa4k\xc3\xb6isesti ollutkaan tahallaan sytytetty._NEWLINE_VR:n makasiinien palo ja viikkoa aiemmin tapahtunut yhteenotto poliisin ja nuorten humalaisten vapunjuhlijoiden v\xc3\xa4lill\xc3\xa4 muodostui alkuvuoden 2006 ehdottomaksi mediatapaukseksi. Tapahtumat yhdistettiin monissa tiedotusv\xc3\xa4lineiss\xc3\xa4 j\xc3\xa4lkik\xc3\xa4teen tarkasteltuna selv\xc3\xa4sti kest\xc3\xa4m\xc3\xa4tt\xc3\xb6min perustein toisiinsa. Nuorisotutkimusseuran verkkojulkaisun ilmestytty\xc3\xa4 tiedotusv\xc3\xa4lineet aloittivat itsetarkastelun vapun tapahtumien uutisoinnista. Helsingin Sanomat kritisoi YLE:n A-talk-ohjelmassa 3. toukokuuta esiintyneiden nuorten aktivistien leimaamista hulinoitsijoiden edustajiksi (HS 16.7.2006) ja pohdiskeli median makasiinien palosta jakamia \xe2\x80\x9dpikatuomioita\xe2\x80\x9d (HS 23.7.2006). Journalistien ammattilehti Journalisti kyseli, k\xc3\xa4sitteliv\xc3\xa4tk\xc3\xb6 tiedotusv\xc3\xa4lineet aihetta h\xc3\xa4tik\xc3\xb6iden ja yhdistettiink\xc3\xb6 p\xc3\xa4tk\xc3\xa4ty\xc3\xb6l\xc3\xa4iset aiheettomasti paloon._NEWLINE_Vappuaattona 2007 poliisi otti kiinni 12 yksitt\xc3\xa4ist\xc3\xa4 EuroMayDay-kulkueeseen osallistunutta mielenosoittajaa h\xc3\xa4iri\xc3\xb6n aiheuttamisen ja vahingontekojen perusteella. Poliisin lis\xc3\xa4ksi kulkueen j\xc3\xa4rjest\xc3\xa4jien omat j\xc3\xa4rjestyksenvalvojat puuttuivat h\xc3\xa4iri\xc3\xb6tilanteisiin. Kulkueeseen osallistui j\xc3\xa4rjest\xc3\xa4jien mukaan 1\xc2\xa0000 ihmist\xc3\xa4.'